<classify> WAZIRI Mkuu Kassim Majaliwa amesema mradi wa ujenzi wa hoteli ya Golden Tulip Airport Zanzibar ni muhimu katika kuimarisha sekta ya utalii na huduma za malazi kwa wageni, wanaotumia Uwanja wa Ndege wa Kimataifa wa Abeid Amani Karume.Alisema mradi huo unakwenda sambamba na juhudi za Serikali ya Mapinduzi ya Zanzibar SMZ za kuimarisha uwanja wake wa ndege ili kuongeza uwezo wake katika kutoa huduma bora kwa abiria na wafanyakazi wa mashirika ya ndege ya ndani na nje ya nchi.Waziri Mkuu alisema hayo wakati akiweka jiwe la msingi la ujenzi wa hoteli hiyo. Miongoni mwa watakaonufaika na mradi huo ni wasafiri wanaopita Zanzibar kwa ajili ya kuunganisha ndege na baadaye kuendelea na safari.Aliweka jiwe la msingi la ujenzi wa Hoteli ya Golden Tulip Airport Zanzibar inayojengwa katika eneo la uwanja wa ndege wa Kimataifa wa Abeid Amani Karume, ikiwa ni sehemu ya Maadhimisho ya miaka 56 ya Mapinduzi Matukufu ya Zanzibar ya mwaka 1964. Ujenzi wa hoteli hiyo unatarajiwa kugharimu Dola za Marekani milioni 8.5. sawa na Sh bilioni 19.55.Kwa hakika uwekezaji huu ni mkubwa na naamini wawekezaji hawa wengeliamua kuwekeza katika nchi nyingine yoyote, nje ya Jamhuri ya Muungano wa Tanzania, wangelipokelewa kwa mikono miwili alisema.Hata hivyo, mazingira mazuri ya uwekezaji hapa Zanzibar na uzalendo alionao Mohamed Raza, Mwenyekiti wa Royal Suites Group of Companies vilipelekea ushawishi mkubwa wa hoteli ya aina hii kujengwa hapa Zanzibar, alisema.Waziri Mkuu aliongeza kuwa nyote mtakubaliana nami kuwa viwanja vingi vya ndege vilivyopo kwenye ukanda huu wa Afrika Mashariki, havina hoteli kubwa na za kisasa zilizopo karibu na viwanja hivyo. Uamuzi wa kujenga mradi huu ni sahihi, kwani Zanzibar na Tanzania kwa ujumla ni mahali salama na wezeshi kwa biashara na uwekezaji.Alisema kwa upande mwingine, serikali zinaendelea kuimarisha amani na utulivu, miundombinu wezeshi ya kiuchumi, huduma za fedha na mifumo ya kodi ili kuvutia uwekezaji.Mambo haya ni muhimu sana katika kuvutia wawekezaji katika sekta mbalimbali kwa pande zote mbili za Jamhuri ya Muungano wa Tanzania alisema.Waziri Mkuu alitoa pongezi za dhati kwa Rais wa Jamhuri ya Muungano wa Tanzania, Dk John Magufuli na Rais wa Zanzibar na Mwenyekiti wa Baraza la Mapinduzi, Dk Ali Mohamed Shein kwa juhudi wanazoendelea kuzifanya za kushajiisha uwekezaji.  <topic>: KITAIFA 